Per noss antenats, ils emprims abitants da las valladas alpinas che furman la part orientala e meridiunala da la Svizra odierna − il preschent chantun Grischun –, era la chatscha ina da las occupaziuns principalas.

Da quel temp eri surtut necessari da prender si il cumbat cun ils numerus animals da rapina, essend quels privlus e fitg donnegius per las muaglias pasculantas, lur ritgezza principala. La chatscha sin quests animals, accumpagnada da tut ils privels per la vita dal chatschader, e la chatscha en general emplantavan en quest robust e frestg pievel ina gronda passiun. E sche nus chattain anc ozendi, nua che las cundiziuns da viver èn tut autras, quasi en mintga vischnanca dal chantun Grischun ed en tut las classas in tschert dumber d’amaturs da la chatscha, sa laschi concluder ch’i circulescha en lur avainas anc adina il sang ertà dals vegls Rets.

Lain pia ans fermar in mument per reflectar co ch’i va tiers en Surses cun il chatschader, spezialmain sin la chatsch’auta.

Il Surses furma ina val laterala da la Val d’Alvra e vegn spartì da quella tras il Crap Ses, dal qual el ha er retschet ses num. La val s’extenda meridiunalmain circa 6 uras lunsch e vegn percurrida da la Gelgia. Da vart orientala è ella accumpagnada da la sequenta chadaina da muntognas: Piz Mitgel, Corn da Tinizong, Piz Ela, Piz d’Err, Flix, Piz Güglia. Questa chadaina da muntognas è il revier da chatscha principal en il Surses. La val laterala Nandrò, furmada entras las chadainas dal Piz Forbesch e Piz Schmorras etc. sa divida tras il Piz Mez puspè en duas autras vals, numnadamain en la Val Cuartegns e la Val Schmorras. En pli è da far menziun d’in’autra val laterala, numnadamain da la Val Faller cun il grondius Piz Platta che sparta la Val Gronda da la Val Bercla; quellas cunfineschan cun las muntognas d’Avras e furman in dals megliers reviers da chatscha. Er ils pizs Toissa e Curvér, ils quals stattan quasi isoladas da vart occidentala, a l’entschatta settentriunala da la Val Surses, èn fitg qualifitgadas per avdanza ed asil dals animals selvadis.

I n’è betg nossa chaussa ed er betg noss intent da vulair precisar geograficamain la Val Surses, mabain sulettamain da denominar ils lieus, tras ils quals il chatschader ha da girar durant ses viadis da chatscha per chattar selvaschina.

La chatscha vegn fatga generalmain sin ils sequents animals: chamutschs, chavriels, muntanellas, lieurs grischas ed alvas, vulps, fiergnas, cots selvadis, giaglinas da guaud, pernischs, urblaunas, evlas e sprers etc. Auters animals selvadis d’impurtanza sco urs, lufs etc. cumparan be pli darar en noss cirquits, uschia ch’i sa purschess l’occasiun da far chatscha suenter els.

Dal temp ch’il capricorn avdava anc en noss conturn pudeva il cor dal chatschader rir sur da l’abundanza d’animals selvadis da mintga sort, vegnind quels savens perfin avant damanaivel dals abitadis dals carstgauns. Tut auter sa preschenta la situaziun ozendi.

Per il solit ha il chatschader da far fadius, lungs e privlus viadis, gea immens strapatschs per obtegnair il chamutsch, la principala selvaschina tar nus da noss temp. La chatscha suenter quella, sco er la chatscha en general, surprenda il chatschader en furma d’ina smesiraivla passiun, a la quala el, pratitgond quest mastergn cun success, na po strusch pli resister.

Gia ditg avant l’avertura da la chatscha dumbra il chatschader ils dis e spetga a vegnir annunzià l’emprim di da settember, il qual el po avair la libertad da cuntentar sia passiun. Ditg avant ha el fatg las differentas emprovas cun ses schluppet ed è s’exercità cun quel, per s’atschertar che sias schluppettadas sin l’animal rendian ad el la selvaschina elegida.

Nus vulain gist far ad el cumpagnia sin in tur da chatscha e tadlar inqual eveniment or da sia vita sco chatschader.

Damaun è l’emprim di da settember; la chatscha va liber! – Tutt’autra lavur è vegnida surlaschada a la famiglia. I vegn preparà il proviant necessari per plirs dis (per il solit per l’entir’emna); schluppet, fist cun il crutsch, spievel lung, patenta etc. èn gia semtgads. I vegn anc sa vestgì en grisch, e plain speranza sin buna racolta vegn dà adia a la famiglia per arrivar anc in’urella avant notg dal davos di d’avust enfin la distanta Alp Curtegns, per prender là quartier ed avair scursanì uschia per l’emprim di da chatscha in bun toc dal viadi vers la muntogna.

Arrivads tar in favuraivel lieu sin quest viadi, en fatscha al qual sa lascha spievlar fitg bain la pizza, vegn controllà manidlamain cun agid d’in bun spievel, schebain i sa mussan insanua chamutschs. Bainspert ha mes cumpogn scuvert ina stupenta scossa da tschintg tocs che pasculescha sin in bel verdin dal Piz Forbesch. Uschè lunsch sco che egl e spievel tanschan, n’èsi betg da vesair auters che quests. Vesend quests bels animals selvadis ma batta il cor gia pli spert e para da strusch pudair spetgar enfin la damaun per ascender la pizza d’arrivar tar els. Ma mes cumpogn pli versà fa attent a l’impussibladad da pudair dar in culp là nua ch’els sa chattan da preschent; e quasi cun tschertezza vegnian quests chamutschs a sa trair anc avant notg da l’autra vart dal piz. Suenter esser arrivads tar l’alp ed ans esser refrestgentads cun in tarment burtget latg per in, pudain nus observar anc avant notg, co ch’ils chamutschs sa tiran da l’autra vart da la pizza. La supposiziun da mes cumpogn è damai sa verifitgada.

Er auters chatschaders enconuschents èn arrivads uss fin l’alp, cun il medem intent sco nus; però quests senza indizi da chamutschs, sa resolvend d’ir da la val en ad empruvar lur fortuna. Nossa observaziun fatga vegn tegnida per nus en secretezza, sinaquai che nossa chatscha da l’auter di saja main disturbada.

In’urella vegn passentada ensemen cun raquintar differents eveniments or da la vita da chatschader. Tranter auter sa fa sentir mes cumpogn M. cun raquintar il sequent cas, il qual vegn menziunà qua per far palais quant fadius ch’il mastergn dal chatschader è:

«Igl era igl onn 18.. che tranter auters sun er jau vegnì clamà en Engiadina tar ina pitschna mustra militara. Damai che jau hai pudì prender per quest intent mes agen schluppet – sco quai ch’igl era permess da lez temp – ed essend temp da chatscha, hai jau profità avant che turnar a chasa da la chaschun d’ir in di a chatscha en la val x. Gia baud la damaun hai jau scuvert dus chamutschs e ma sun resolvì da far chatscha sin quels. Jau stueva far in grond tur per pudair dar in culp sin quests animals. Durant quest viadi èn ils chamutschs sa tratgs siadora vers ina paraid-crap ed èn sa mess giu là en in lieu che jau na pudeva betg cuntanscher, uschia che jau hai stuì spetgar sin in grugn. Sper quel giu s’extendeva ina gravera cun bel verdin, nua ch’els – tenor mia calculaziun – stuevan arrivar cunter saira per magliar. Ma entant è il firmament sa stgirentà en il decurs dal di cun gross nivels; in urizi criv e ravgius tirava da la val ora, smanatschond malaura. Malgrà quai na vuleva jau, uscheditg ch’ils chamutschs eran anc al lieu, betg bandunar mes post senza avair fatg chatscha, avend jau gia spetgà uschè ditg. I pareva sco sch’i fiss ina tentaziun u in striegn: la saira s’approximava gia e la smanatschanta burasca vegniva adina pli damanaivel, ma ils chamutschs na bandunavan betg lur bun lieu da chauma. Jau m’era gia enriclà d’avair spetgà tant temp sin els ed era uss quasi resolvì da ma render vers la val, pertge che per mai vegniva la situaziun pli e pli critica.

Gist cura che quest patratg dominava mai e la resoluziun madirava en mai d’al manar ora, levan ils chamutschs en pe e s’avischinan al menziunà verdin per pascular. Jau era gia ma preparà d’als guardar a vegnir na là ed uschespert ch’els èn stads en distanza da tir, n’hai jau betg entardà da trair sin els. Igl era in tarment buc ed in starnigl. Natiralmain hai jau prendì en mira il meglier ed ensemen cun il culp croda el mortal per terra. L’auter fa varsaquants sigls sut mai nà e sa fermond sin in spitg, croda er quel sin l’auter culp. Mes plan è damai stà gartegià ed igl era reussì da mazzar ils chamutschs; ma i m’eran destinadas anc bleras autras difficultads e miserias.

Dabot pigl jau ensemen ils chamutschs, sventrel quels ed als liel en tenor usit, per als prender si dies.

Durant questa lavur è la vehemenza da l’urizi s’avanzada a moda spaventusa ed ha chatschà ina stgira brentina cunter mai, e quai en tala maniera ch’il cler da la saira è en curt svanì ed è prest sa stgirentà tar profunda notg! –

Cun il grev burdi si dies hai jau gist anc pudì distinguer la direcziun e ma rabagliar cun grond privel e strapatsch tras ina grossa gonda.

Arrivà or da quella – anc en ina distanza da pliras uras da lieus abitads, nua che jau avess pudì obtegnair albiert – en ina val che jau n’aveva mai frequentà e betg enconuschenta da pli baud, sun jau vegnì surpiglià da la notg e da brentina senza pudair ir enavant in pass pli. – Er entschavevi gia a naiver da tschiel rut; mia resoluziun è stada da ma remetter sfurzadamain e da star là. Sut in crap sun jau ma ruschnà uschè bain sco che jau hai pudì tranter ils dus chamutschs, per passentar uschia insaco la notg sin la pizza. In pauet vinars che jau aveva anc da mes proviant, ma fascheva bun servetsch cunter la fradaglia. O, pover mai! Il vent tschivlava cun tala vehemenza e las pizzas strasunavan d’in grip precipitant che jau carteva mintga mument d’esser mort. Suenter mesanotg èn cumparidas paucas stailas vi dal firmament e Cassiopeia e l’Urs grond mussavan a mai l’ura da la notg. Tge notg eterna sin la pizza sut in crap! Finalmain fai di; jau suffriva talmain da la fradaglia che jau tremblava sco in fegl. Durant quella notg mai emblidada, passentada là sin la pizza, hai jau prendì avant da mai vulair ir a chatscha pli e m’exponer a tals ed auters privels da vita. Ma arrivà a chasa cun mias selvaschinas e ma restabilì da las adversitads passentadas, observond cun mes spievel sin posts enconuschents autras selvaschinas, è la passiun da chatscha uschè ardenta puspè levada en mai che jau, malgrà mes propiests, na pudeva betg resister ad ella ed uschia cuntinuesch jau anc oz quest mastergn, ma recumandond al maun da Dieu.»

Uschia raquintava el d’in tranter blers eveniments or da sia vita.

Uss eri uras d’ans retrair en in dals barguns là damanaivel, per prender quartier en il fain, avend d’esser baud l’auter di en pe.

Gia in’ura avant di avain nus bandunà l’Alp Curtegns ed essan ans mess sin viadi a la chatscha.

Tut è quiet; il tschiel serain è sclerì da nundumbraivlas stailas che zavran bainbaud cun lur miaivla splendur ils conturns da l’imposant manaivel Forbesch e porschan in admirabel aspect, il qual cloma en memoria al carstgaun il stgaffider da quests misterius planets e muntognas. Cun l’alva dal di avevan nus gia quasi ascendì las blais. Er la staila da la damaun svanescha uss e dalunga cumenzan las tschimas dal Forbesch a dorar dal sulegl. Ils utschels han gia intunà il chant da la damaun e sgolan cun spertezza tras l’aria, tschertgond insects per lur ensolver. Betg lunsch davent strasuna in ferm tschivlar d’ina muntanella, sin il qual segn pliras autras che pasculeschan prendan la fugia tar las manaivlas taunas. Sin insinuaziun da mes manader versà met jau puspè a dies mi’arma, la quala jau aveva gia fatg pront per sajettar ina da quellas da pitschna distanza. El m’ha fatg attent che tras questa schluppettada pudessan vegnir spaventads ils chamutschs che nus tschertgian.

Giu enten la val vegnan chatschadas a pastg las muaglias da las alps; il resun da las stgellas, zampugns e talacs, ils cloms e givels dals pasters da diversas curts, gea, perfin il grugnir dals portgs, udin nus enfin la tschima da la valletta, la quala nus avain gist ascendì.

Vi da l’autra vart da la val observain nus in maletg che preschenta activitad e vita. Per tut las aclas enturn è il pur occupà cun sia famiglia da fanar il savurus fain da culm e sco in argient resplenda sia fautsch – vulvend el quella per la gizzar – en ils radis dal sulegl ch’è uss s’avanzà fin tar el.

Plain suaditsch tras la fadia d’ascender vegn repussà in’urelletta per pudair fladar or e giudair a medem temp quest admirabel e bellischem aspect. Durant che jau sun tut surprendì da quai, udin nus in culp da schluppet vers il Murter e mes cumpogn aveva er gia scuvert cun il spievel ils tschintg chamutschs pasculants.

I n’è betg inditgà d’entardar pli ditg, pertge che l’aura è favuraivla ed ils animals èn en in bun lieu per trair. In pitschen tur d’ina mes’ura ans maina sin in grugn, dal qual anora noss schluppets als tanschan bain tgunsch. Cun tutta attenziun arrivain nus sisum ils crons, tgittond e mettend or il schluppet uschè precaut e zuppadamain sco pussaivel. O, tge bel guardar!

Circa 100 meter davent steva in stupent buc sisum in aut, plain attenziun sco ina guardia vigilanta, tadlond cun ureglia gizzada ils tschivels d’ina muntanella che strasunavan si d’in crest pli bass, durant ch’ina bella chaura sitga, dus starnigls ed in ansiel pasculavan tut quietamain sutvart. – Noss cussegl è dalunga stà fatg. Mes cumpogn prenda en mira il buc, jau la chaura, dumbra 1, 2, 3 e – cun quai ensemen partan dus culps a medem temp ed ils dus chamutschs sa rodlan en sin lur sang. – Quai è il mument che porscha il daletg al chatschader, ch’emplanta sia passiun, che fa emblidar tuts strapatschs, privels da vita ed ils differents incaps da chatscha. Cun in pèr sigls èn svanids ils auters or dals egls.

Cuntents da nossa racolta sventrain nus nossas selvaschinas e prendain in refrestg.

Ils dus eveniments, dals quals mes cumpogn ha entant fatg menziun, mussan a tge terribels privels ch’il chatschader è exponì.

Lunsch davent vesevan nus ina part dal Piz Platta cun ses grond vadretg che sa sbassa en terriblas sfendaglias cunter la Val Gronda (Faller).

Dadens quel si, vers il fil da la pizza, ha el mussà in lieu, il qual el vuleva traversar in di dal mais d’october avant divers onns – anc dal temp ch’il termin da chatscha s’extendeva fin mez october – vulend prender en mira trais chamutschs. Gia dapi insaquants dis avevi fatg fitg fraid, da maniera ch’ils auts da las pizzas na vegnivan per gronda part betg pli sdregliads durant il di. Il privlus era da traversar in pitschen tochet vaira spundiv sut il qual in aut grip smanatschava cun la mort. «Jau era quasi en segirtad, essend prest traversà il privlus – qua ma glischna ora in pe ed jau ruschnel sco in toc lain fin orasum il grip. Per mia gronda fortuna hai jau pudì ma retegnair vi d’in crap pli grond, avant che crudar sur il grip ora, entant che mes fist è passà sper mai giu per mai al vesair pli. –

Plain snavurs e tut tementà, scurtgà en differents lieus, èsi reussì da ma rabitschar or da questa miserabla situaziun.»

El ha cuntinuà cun dir:

«En in vallun dal Forbesch vers la Val Curtegns ma chattava jau avant dus onns en in privel da vita betg main grond.

Per scursanir in toc viadi ed er per arrivar uschia en pli curt temp en posiziun da trair sin in buc che pasculava dadens via, sun jau passà dal vallun si. Arrivà fin ad in stgalim da grip amez il vallun, vuleva jau raiver da quel si, en vista al nausch pass che jau aveva uschiglio da far. En quel mument rumpa giu dal Forbesch si in entir toc grip e sa derscha cunter mai dal vallun giu – senza nagina pussaivladad per mai da guntgir or, la mort avant egl. Per mai na devi nagin auter salvament che da ma sbassar e da ma pusar tant sco pussaivel cunter quest stgalim, laschond ir tut quest material suror, ristgond però che jau vegnia en quel mument smardeglià d’in crap ni l’auter.»

Suenter questa raquintaziun prendain nus noss chamutschs a dies per ans render en noss quartier, vulend da là anora er ir l’auter di a chatscha. Durant il return ans reusseschi da sajettar anc trais muntanellas. En pli scuvrin nus avant saira cun noss perspectiv, examinond manidlamain las pizzas d’enturn, in tarment bel buc sin las graveras dal Murter (sur Nurclanga Ota). Per il proxim di eri damai destinà da far chatscha sin quel.

Baud la damaun eran nus gia en viadi e cun l’alva dal di betg dapli ch’ina mes’ura davent dad el.

Cun noss spievels avain nus chattà el en curt temp, gist cura ch’el levava si ed entschaveva a pascular il savurus verdin tranter la gravera. – Nus giain a sanestra suenter in crest si, fixond il punct tar il qual nus avain d’arrivar per pudair sajettar. L’aura, il lieu e tut las circumstanzas èn favuraivlas e nus ussa sin il post – il chamutsch circa 80 meters davent, pasculond senza indizis e suspect. Sin dumonda da mes cumpogn, sche jau al veglia schluppettar, al hai jau respundì ch’el duaja be trair sin il buc. La balla parta dal schluppet – ed il chamutsch rodla nauagiu ‹chau e tgil› in toc da circa 30 meters.

Sin quest culp siglia tut nunspetgadamain e senza avair gì pli baud indizis londeror, ina bestga d’in buc suenter in cron si e sa ferma sisum in fil, ma contemplond, betg dapli che 40 meters davent da mai. Uss era arrivada aua er sin mes mulin! –

En il medem batterdegl tschif jau il schluppet en mira sin el e tac! – il sajet snega fieu – per la segunda giada tac! – puspè betg, ed avant che jau possia far pront ina meglra patrona, sparescha el cun in sigl da l’autra vart giu ord egl. Ina smaladicziun da cor sin la fabrica da patronas che po entras in nausch fabricat chaschunar ad in chatschader tant displaschair e donn en in mument, vegn exclamada da tuts dus a medem temp. –

Discutond ensemen cun malavita e displaschair d’avair stuì laschar mitschar il bel chamutsch sin quella moda – pervi d’ina patrona fallada, senza materia che s’envida – ans consolain nus da gia avair mazzà in e giain per al sventrar. Arrivads sin l’aut dal qual anora el era vegnì schluppettà, vesain nus per nossa gronda consternaziun gia ord distanza da tir ‹noss› chamutsch, il qual nus avessan pudì prender si dal plaun avant trais minutas, ad ir uss da la pastgira giu per mai al chattar pli. – Tge sensaziun che quai ha fatg sin nus, vi jau tralaschar da descriver; mintgin po sez sa figurar quai.

Jau vuleva far menziun da quest cas ch’è propi succedì sulettamain per dar d’encleger quant mal che la chatscha po ir or da maun sche ‹Fortuna› n’accumpogna betg il chatschader.

Cun gronda prescha essan nus uss ids vers Starlera, essend anc baud en il di, cun la speranza da survegnir là indizis dal buc ch’ans era mitschà da lezza vart. Ma pli probabel aveva quel piglia ses refugi giu en il guaud da Starlera che furmava senza dubi ses principal lieu da pastg, pertge ch’adumbatten avain nus tschertgà el en tut l’auter revier fin l’entschatta da Val Gronda. –

Là nua ch’il vadretg prenda si’entschatta, vers la Pizz’Alva d’Avras, avain nus observà dus auters chamutschs, ina chaura ed in buc. Il vent n’era però betg favuraivel per vegnir en posiziun da tir ed avant che quai possia daventar, eran els er gia s’avanzads aut si per il vadretg, en ina distanza da circa quatter sajets regulars, avend savurà nus, per fugir vers Avras.

Cun l’intenziun da far tschivlar in pèr ballas sur els ed uschia als far pigliar la direcziun vers Starlera, nua che nus avessan pudì far l’auter di pli tgunsch chatscha sin els, prepara mes cumpogn in sajet, mesirond en lingia, ma lunsch sur els. Sin il sajet va l’in da quests chamutschs fin vi amez il vadretg e sa bitta per terra, entant che l’auter cuntinuescha tant pli spert sia fugia. Cun il perspectiv avain nus pudì observar in fastiz da sang fin tar ses lieu da chauma e ch’il buc era blessà mortalmain. Curt suenter scursalava el mort dal vadretg giu fin tar nus da maniera che nus al avain gist pudì pigliar. –

Tge cuntrast cun l’aventura da l’avantmezdi! Ultra da quai ans èsi reussì da sajettar durant il return, anc avant ch’il sulegl sa chattia sin il zenit, quatter stupentas muntanellas.

Qua avain nus puspè in exempel quant variabel ch’il mastergn dal chatschader è e quant dependent da la fortuna ch’ins è, la quala sa preschenta en differenta maniera d’in di a l’auter.

Cun quai vulain nus per entant concluder areguard la chatscha suenter chamutschs, surlaschond ad in auter da tractar pli tard il cuntegn da la vita dal chatschader sin la chatscha dals auters animals.

1.

Da plangs tar la muntogna,

Da vals se tar la pizza,

Diana mè cumpogna,

Anfign’ segl prezapizza.

2.

Navot tgi mè stermainta,

Ferdaglia ni caleira;

La tgatscha mè cuntainta,

Catschond igl thier fign seira.

3.

La bois è bagn francada,

Digl schoz tg’ella tarmetta;

Chamutsch e muntanela,

Ston er lascher la vetta.

Indicaziuns bibliograficas

Giatgen Scarpatetti. Or da la vita dal chatschader en Surses. Transposiziun da la versiun surmirana cumparida en: Annalas da la Societad Retorumantscha 10, 1896, p. 243−252. Maletg da la cuverta: PD via Wikimedia Commons. Tut ils dretgs d’autur(a) / chasa editura resalvads. Ediziun epub: www.chattà.ch (2017).